**РЕПУБЛИКА СРПСКА**

**НАРОДНА СКУПШТИНА**

**З А П И С Н И К**

**са Седме редовне сједнице Народне скупштине Републике Српске,**

**одржане 21. 22. 27. 28. и 29. октобра 2015. године**

Седма редовна сједница Народне скупштине Републике Српске одржана је 21. 22. 27. 28. и 29. октобра 2015. године у Бањој Луци.

Потпредсједник Народне скупштине Републике Српске г. Ненад Стевандић, отворио је засједање Седме редовне сједнице и констатовао да су одсуство са сједнице најавили народни посланици: г. Вања Бајић, г. Михнет Окић, г. Бранислав Бореновић и г. Адам Шукало.

Прије преласка на расправу о Приједлогу дневног реда Седме редовне сједнице, Скупштина се изјаснила о записницима са претходно одржаних сједница.

* **Записник са Пете редовне сједнице Народне скупштине Републике Српске**

*(74 народна посланика су гласала ''за'', нико није гласао ''против'', нико није био*

*''уздржан'')*

Усвојен је Записник са Пете редовне сједнице Народне скупштине Републике

Српске.

* **Записник са Шесте редовне сједнице Народне скупштине Републике Српске**

*(75 народних посланика је гласало ''за'', нико није гласао ''против'', нико није био*

*''уздржан'')*

Усвојен је Записник са Шесте редовне сједнице Народне скупштине Републике

Српске.

Прешло се на утврђивање Приједлога дневног реда.

У односу на Приједлог дневног реда, који су посланици добили у позиву за сједницу, у пословнички предвиђеном року:

* Одбор за пољопривреду, шумарство и водопривреду и Одбор за финансије и буџет, предложили су да се с дневног реда скине тачка 21. – Извјештај о ревизији Збирног финансијског извјештаја Министарства пољопривреде, шумарства и водопривреде Републике Српске за период 01.01-31.12.2014. године.

Одбор за пољопривреду, шумарство и водопривреду предлаже да се с дневног реда скине тачка 25. – Приједлог закључака којим се констатује да градња малих хидроелектрана у Националном парку ''Сутјеска'' није од јавног и општег интереса за Републику Српску – грађанска иницијатива.

Народни посланик Вукота Говедарица, предложио је да се у дневни ред уврсти – Приједлог одлуке о стављању ван снаге одлукe Владе Републике Српске о прихватању задужења Републике Српске према GLOBAL BANCORP COMMODITIES & INVESTMENTS, INC.

У посланичкој расправи о Приједлогу дневног реда учествовали су: г. Славиша Марковић, г. Здравко Крсмановић и г. Вукота Говедарица.

Приступило се изјашњавању о приједлогу за допуну дневног реда тачком - Приједлог одлуке о стављању ван снаге одлука Владе Републике Српске о прихватању задужења Републике Српске према GLOBAL BANCORP COMMODITIES & INVESTMENTS, INC. – предлагач г. Вукота Говедарица.

*(32 народна посланика су гласала ''за'', 32 су гласала ''против'', 10 је било*

*''уздржано'')*

Приједлог није усвојен.

Скупштина се изјаснила о коначном Приједлогу дневног реда.

ДНЕВНИ РЕД:

1. Посланичка питања и одговори – ''Актуелни час'';
2. Приједлог Декларације о геноциду Независне државе Хрватске над Србима, Јеврејима и Ромима током Другог свјетског рата – приједлог народног посланика Драгана Чавића;
3. Приједлог закона о роковима измирења новчаних обавеза;
4. Приједлог закона о порезу на непокретности;
5. Приједлог закона о порезу на добит;
6. Приједлог закона о одгођеном плаћању пореског дуга;
7. Приједлог закона о рачуноводству и ревизији Републике Српске;
8. Приједлог закона о фискалној одговорности у Републици Српској;
9. Приједлог закона о измјенама и допунама Закона о јединственом регистру финансијских извјештаја Републике Српске;
10. Приједлог закона о измјенама Закона о управној инспекцији;
11. Нацрт закона о стечају;
12. Нацрт закона о сузбијању корупције, организованог и најтежих облика привредног криминала;
13. Нацрт закона о оружју и муницији;
14. Нацрт закона о Граду Зворник;
15. Нацрт закона о измјени и допунама Закона о територијалној организацији Републике Српске;
16. Нацрт закона о измјенама и допунама Закона о трговини;
17. Приједлог стратегије унапређења социјалне заштите дјеце без родитељског старања 2015 – 2020. године;
18. Извјештај Административне комисије о реализацији Закључка Народне скупштине Републике Српске, број:02/1-021-130/15 од 5. фебруара 2015. године;
19. Консолидовани извјештај о извршењу Буџета Републике Српске за период 1.1. – 30.6.2015. године;
20. Извјештај Специјалног тужилаштва о раду за период од 1.1.2013. до 23.9.2015. године;
21. Извјештај о анализи и плану активности по питању тражења несталих, истраживању и процесуирању ратних злочина;
22. Извјештај о сарадњи институција Републике Српске са Међународним кривичним судом за ратне злочине почињене на подручју бивше Југославије са сједиштем у Хагу за период 1.1. – 31.12.2014. године
23. Избор и именовања.

*(43 народна посланика су гласала ''за'', 4 су гласала ''против'', 28 је било*

*''уздржано'')*

Усвојен је дневни ред Седме редовне сједнице Народне скупштине Републике

Српске.

По основу члана 120. Пословника, одређен је дан за гласање, четвртак 22. октобар 2015. године око 14,00 часова, по тачкама које буду апсолвиране.

**Ад – 1: Посланичка питања и одговори – ''Актуелни час''**

Своје учешће у оквиру ове тачке дневног реда узели су: г. Чедо Вуковић, гђа Душица Савић, г. Маринко Божовић, г. Драган Чавић, г. Крсто Јандрић, г. Славко Дуњић, г. Вукота Говедарица, гђа Зденка Гојковић, г. Горан Ђорђић, г. Недељко Гламочак, гђа Соња Караџић-Јовичевић, г. Мирослав Брчкало, гђа Споменка Стевановић, г. Илија Стеванчевић, г. Златко Максимовић, г. Драгомир Васић, гђа Симуна Жакула, г. Миладин Станић, г. Никола Гаврић, г. Радован Вуковић, г. Давор Шешић, г. Перица Бундало, г. Ненад Стевандић, г. Наде Планинчевић, г. Здравко Крсмановић, г. Славко Глигорић, гђа Неда Петрић, г. Зоран Пологош, г. Новак Мотика, гђа Добрила Дринић Малић, г. Марко Видаковић, г. Миланко Михајилица, г. Славиша Марковић и г. Драго Тадић.

**Ад – 2: Приједлог Декларације о геноциду Независне Државе Хрватске над**

**Србима, Јеврејима и Ромима током Другог свјетског рата –**

**приједлог народног посланика Драгана Чавића**

Уводно излагање поднио је г. Драган Чавић, предлагач Декларације.

По одобрењу Колегијума Народне скупштине Републике Српске, Скупштини се обратио г. Душан Басташић.

У расправи поводом ове тачке дневног реда учествовали су: г. Дарко Бањац, г. Недељко Милаковић, г. Перица Бундало, министар Антон Касиповић, г. Илија Стеванчевић, гђа Споменка Стевановић, г. Слободан Протић, г. Горан Ђорђић, гђа Симуна Жакула, г. Драго Тадић, г. Сенад Братић, г. Миланко Михајилица, г. Зоран Пологош, г. Светозар Јовановић, г. Недим Чивић, г. Здравко Крсмановић и г. Ненад Стевандић.

Закључена је расправа.

Завршну ријеч по овој тачки дневног реда дао је г. Драган Чавић, предлагач Декларације.

**Ад – 3: Приједлог закона о роковима измирења новчаних обавеза**

Предлагач је повукао ову тачку с дневног реда Седме редовне сједнице Народне скупштине Републике Српске.

**Ад – 4: Приједлог закона о порезу на непокретности**

Уводно излагање поднио је г. Зоран Тегелтија, министар финансија.

Надлежни скупштински одбори су разматрали Приједлог закона и заузели су став да се исти разматра на Седмој редовној сједници.

У посланичкој расправи учествовали су: г. Радован Вишковић, г. Зоран Пологош, гђа Јасна Лукић, г. Маринко Божовић, г. Душко Ивић, гђа Жељка Стојичић, г. Миладин Станић, г. Душан Берић, г. Драгољуб Давидовић, г. Миланко Михајилица, г. Здравко Крсмановић, г. Давор Шешић, г. Драган Чавић и г. Горан Ђорђић.

Закључена је расправа.

Завршну ријеч по повој тачки дневног реда дао је г. Зоран Тегелтија, министар финансија.

***Дан за гласање, четвртак 22. октобар 2015. године***

Потпредсједник Народне скупштине Републике Српске г. Ненад Стевандић, отворио је дан за гласање и констатовао да су одсуство са сједнице најавили народни посланици: г. Михнет Окић, г. Вања Бајић, г. Адам Шукало, г. Недељко Чубриловић, г. Бранислав Бореновић, г. Златко Максимовић, гђа Симуна Жакула, г. Синиша Илић и гђа Ивана Ловрић.

**Ад – 2: Приједлог Декларације о геноциду Независне Државе Хрватске над**

**Србима, Јеврејима и Ромима током Другог свјетског рата –**

**приједлог народног посланика Драгана Чавића**

Приступило се изјашњавању о Приједлогу Декларације.

Д Е К Л А Р А Ц И Ј А

О ГЕНОЦИДУ НЕЗАВИСНЕ ДРЖАВЕ ХРВАТСКЕ НАД СРБИМА, ЈЕВРЕЈИМА И РОМИМА ТОКОМ ДРУГОГ СВЈЕТСКОГ РАТА

**Полазећи од чињенице** да се у данашњој Републици Хрватској намјерно и систематски затире сјећање на геноцид који су власти Независне Државе Хрватске, која је укључивала и подручје данашње Босне и Херцеговине, посебно муслимане прозване „цвијећем хрватског народа“ те дио Срема који је данас у саставу Републике Србије, током Другог свјетског рата починиле над Србима, Јеврејима и Ромима;

**Имајући у виду** да се у хрватским јавним гласилима и квази историографским радовима не само прећуткују него и радикално умањују жртве овог геноцида, нарочито у Јасеновцу, и њихов број своди на 40.000 убијених Срба, Јевреја и Рома, као што је то, у својству историчара, чинио и први предсједник Републике Хрватске Фрањо Туђман;

**Имајући на уму** да се усташе као починиоци геноцида у Хрватској, укључујући и Анту Павелића, данас у Хрватској од стране веома утицајних и веома пристрасних фактора, представљају као борци за национално ослобођење и независну Хрватску на темељу такозваног историјског и државног права хрватског народа;

**Будући да** историјски доказан геноцид над српским, јеврејским и ромским народом никада није био предмет примјерене политичке осуде ни у Титовој комунистичкој Југославији ни у данашњој Републици Хрватској и да хрватски народ никада није прихватио одговорност за геноцид који је у његово име почињен , како је то иначе учинио њемачки народ за холокауст који су у његово име учинили нацисти, а да ни Римокатоличка црква није осудила злочине геноцида у НДХ као што је осудила злочине на другим европским стратиштима у Другом свјетском рату и извинила се због учешћа неких њених представника у њима;

**Будући да** власти Народне односно Социјалистичке Републике Хрватске, као федералне јединице у оквиру ФНРЈ односно СФРЈ, и данашње Републике Хрватске, као независне државе, никада нису понудиле обештећење жртвама геноцида и њиховим потомцима;

**Будући да** стратишта на којима су жртве овог геноцида биле мучене, масакриране и убијане и масовне гробнице у које су бацане и без дужног поштовања и примјереног обреда покопане, до данас нису на ваљан начин обиљежени и заштићени;

**Будући да** су Анте Павелић и многи његови доглавници по окончању рата побјегли из Независне Државе Хрватске, користећи тзв. пацовске канале, користећи помоћ појединих Ватиканских клирика и прелата, те да многима од њих није суђено у земљи, што би хрватски народ довело до признања непојмљивих злочина почињених у његово име и моралног просвјетљења и прочишћења;

**Имајући све то на уму Народна скупштина Републике Српске закључује:**

**Да су злочини усташа** над Србима, Јеврејима и Ромима током Другог свјетског рата у Независној држави Хрватској смишљен и планиран геноцид, онакав какав је дефинисан Конвенцијом о спречавању и кажњавању геноцида, усвојеном од стране Генералне скупштине Уједињених нација 9.децембра 1948.године;

**Да је приликом провођења овог геноцида** само у јасеновачком систему хрватских концентрационих логора за истребљење Срба, Јевреја и Рома и неистомишљеника мучено, пљачкано, силовано и потом убијано од стране Независне Државе Хрватске : 700.000 Срба, 23.000 Јевреја и 80.000 Рома , једино због тога што су припадали другом народу, вјери или раси;

**Да је Незвисна Држава Хрватска** била једина земља током Другог свјетског рата у којој су постојали концентрациони логори за истребљење дјеце у Старој Градишци, Јасеновцу, Уштици, Јабланцу, Јастребарском, Ријеци код Јастребарског, Горњој Ријеци код Крижеваца и Лобограду и да је у њима према непотпуним истраживањима страдало 42.791 српско дијете, 5.737 ромске дјеце и 3710 јеврејске дјеце;

**Да је злочин геноцида** у Независној Држави Хрватској по својим размјерама раван холокаусту који је нацистичка Њемачка извршила над Јеврејима;

**Да је током провођења овог геноцида** велики број Срба био принуђен да, зарад спаса голог живота, промјени свој национални и духовно-историјски идентитет и да се одрекне своје православне вјере и под присилом и смртном пријетњом прихвати католицизам;

**Полазећи од ових закључака Народна скупштина Републике Српске захтијева:**

**Да Република Хрватска**, као држава хрватског народа, одлуком својих највиших органа, прихвати историјску и сваку другу одговорност за геноцид Независне Државе Хрватске над Србима, Јеврејима и Ромима током Другог свјетског рата;

**Да се на достојан начин** обиљеже и обезбиједе сва мјеста злочина и чува успомена на његове многобројне жртве;

**Да се у цјелини сачува и одржава**, као споменик жртвама, јасеновачки комплекс концентрационих логора за истребљење Срба, Јевреја и Рома;

**Да се утврди и спроведе** програм заштите и уређења Спомен подручја Доња Градина;

**Да се у Републици Хрватској, Босни и Херцеговини и Републици Србији** одреди исти дан у знак сјећања на жртве геноцида у Независној Држави Хрватској-Србе, Јевреје и Роме;

**Да се утврди и у разумном року исплати** правична одштета жртвама овог геноцида и њиховим потомцима од стране Републике Хрватске.

Народна скупштина Републике Српске очекује да међународна јавност, посебно државе антифашистичке коалиције Другог свјетског рата, подрже ову Декларацију о геноциду Независне Државе Хрватске, како би она, након седамдесет година чекања, угледала свјетлост дана.

Ова Декларација ступа на снагу даном доношења, а објавиће се у „Службеном гласнику Републике Српске“.

*(71 народни посланик је гласао ''за'', нико није био ''уздржан'', нико није гласао*

*''против'')*

Усвојена је Декларација о геноциду Независне Државе Хрватске над Србима,

Јеврејима и Ромима током Другог свјетског рата.

Затим се Скупштина изјаснила о Приједлогу закључака Клуба посланика Народног демократског покрета:

З А К Љ У Ч А К

у вези Декларације о геноциду Независне Државе Хрватске над Србима,

Јеврејима и Ромима током Другог свјетског рата

1. Народна скупштина Републике Српске упутиће усвојену Декларацију о геноциду Независне Државе Хрватске над Србима, Јеврејима и Ромима током Другог свјетског рата у парламенте свих држава Европе, Европском парламенту, Парламентарној скупштини савјета Европе Парламенту Израела, Руској думи и Америчком конгресу са молбом да исту размотре и усвоје.
2. Народна скупштина Републике Српске обавезује Предсједника Народне скупштине Републике Српске да усвојену Декларацију припреми, примјерено технички опреми и званично упути предсједницима наведених парламената из тачке 1. овог закључка.
3. Овај закључак ступа на снагу наредног дана од дана објављивања у "Службеном гласнику Републике Српске".

*(71 народни посланик је гласао ''за'', нико није гласао ''против'', нико није био*

*''уздржан'')*

Усвојени су закључци Клуба посланика Народног демократског покрета.

На крају се Скупштина изјаснила о приједлогу закључка Клуба посланика СДС-К:

З А К Љ У Ч А К

у вези Декларације о геноциду Независне Државе Хрватске над Србима,

Јеврејима и Ромима током Другог свјетског рата

1. Народна скупштина Републике Српске позива на заједничку активност свих изабраних представника из Републике Српске на било коју политичку или јавну функцију, ради што брже изградње националног меморијалног центра у Градини ради пијетета према жртвама, културе сјећања и образовања будућих генерација ради превенције од понављања ових немилих и трагичних догађаја.

У сврху наведеног се налаже формирање *ad hoc* Одбора у Народној скупштини Републике Српске са циљем координације са институцијама и организацијама Републике Србије и међународним институцијама и организацијама.

1. Овај закључак ступа на снагу наредног дана од дана објављивања у "Службеном гласнику Републике Српске".

*(71 народни посланик је гласао ''за'', нико није гласао ''против'', нико није био*

*''уздржан'')*

Усвојен је Закључак Клуба посланика СДС-К.

**Ад – 3: Приједлог закона о роковима измирења новчаних обавеза**

Приједлог закона о роковима измирења новчаних обавеза предлагач је повукао са дневног реда Седме редовне сједнице Народне скупштине Републике Српске.

# Ад – 4: Приједлог закона о порезу на непокретности

Клубови посланика СНСД, ДНС-СРС и СП предложили су сљедеће амандмане:

***Амандман 1.***

У Приједлогу Закона о порезу на непокретности, у члану 8. ставу (1) ријеч: ''од'' замјењује се ријечју: ''до''.

У истом члану, у ставу (2) број: ''0,18'' замјењује се ријечима: ''до 0,10''.

У истом члану, послије става (3) додаје се нови став (4) који гласи:

''(4) Скупштине општина и градова дужне су донијети одлуку о висини стопе пореза на непокретности из става (1) и (2) овог члана, на свом подручју до 31. јануара за текућу годину.''

***Амандман 2.***

У Приједлог Закона о порезу на непокретности у члану 12. у ставу (7) ријечи: ''стварним правима на'', бришу се.

Влада Републике Српске је прихватила предложене амандмане.

Клуб посланика СДС-СРС РС предложио је амандмане:

***Амандман 1.***

У Приједлогу закона о порезу на непокретности, у члану 8. став (1) мијења се и гласи:

''(1) Пореску стопу на непокретности утврђују скупштине општина и градова узимајући у обзир да се горња граница стопе утврђује овим Законом према степену развијености јединица локалне самоуправе на сљедећи начин:

1. развијене – до 0,20%,
2. средње развијене – до 0,10% и
3. неразвијене и изразито неразвијене – до 0,05%.

У истом члану став (2) се мијења и додаје се нови став (3), који гласе:

''(2) Изузетно од става 1. овог члана, пореска стопа за непокретности у којима се непосредно обавља производна дјелатност може износити до 0,10%.

(3) Скупштине општина и градова утврђују пореску стопу из става 2. овог члана''.

Досадашњи став (3) постаје став (4).

***Амандман 2****.*

У члану 9. додаје се нови став (3), који гласи:

''(3) Од плаћања пореза на непокретности ослобођени су:

1. породице погинулих бораца,
2. ратни војни инвалиди од I до IV категорије и
3. вишечлане породице''.

Досадашњи ст. (3), (4) и (5) постаје ст. (4), (5) и (6).

Влада Републике Српске није прихватила Амандман 1. тачка 1. и Амандман 2., док је тачка 2. Амандмана 1. прихваћена кроз Амандмане СНСД, ДНС-СРС и СП.

Предлагач затражио да се Скупштина изјасни о амандманима.

*Амандман 1.*

*(30 народних посланика је гласало ''за'', 6 је гласало ''против'', 38 је било ''уздржано'')*

Амандман 1. није усвојен.

*Амандман 2.*

*(31 народни посланик је гласао ''за'', 2 су гласала ''против'', 41 је био ''уздржан'')*

Амандман 2. није усвојен.

Клуб посланика ПДП предложио је сљедеће амандмане:

***Амандман 1.***

У Приједлогу закона о порезу на непокретности у члану 8. став (1) мијења се и гласи:

''(1) Порез на непокретности се плаћа на основу степена развијености јединица локалне самоуправе:

* Развијена – по стопи 0,20%
* Средње развијена – по стопи 0,15%
* Неразвијена – по стопи 0,10%
* Изразито неразвијена – по стопи 0,05%.

***Амандман 2.***

У члану 8. у ставу (2) број: ''0,18%'' замјењује се бројем: ''0,05%''.

***Амандман 3.***

У члану 15. у ставу (1) ријечи: ''30. септембра'' замјењује се ријечима: ''31. децембра''.

Влада Републике Српске је прихватила Амандман 1., прихватањем амандмана СНСД, ДНС-СРС и СП, а није прихватила амандмане 2. и 3.

Предлагач је повукао Амандман 1., а затражио да се Скупштина изјасни о Амандманима 2. и 3.

*Амандман 2.*

*(31 народни посланик је гласао ''за'', 17 је гласало ''против'', 26 је било ''уздржано'')*

Амандман 2. није усвојен.

*Амандман 3.*

*(31 народни посланик је гласао ''за'', 20 је гласало ''против'', 23 су била ''уздржана'')*

Амандман 3. није усвојен.

На крају се Скупштина изјаснила о Приједлогу закона.

*(46 народних посланика је гласало ''за'', 1 је гласао ''против'', 27 је било*

*''уздржано'')*

Усвојен је Закон о порезу на непокретности.

Наставак засједања Седме сједнице Народне скупштине Републике Српске

одржане 27., 28. и 29. октобра 2015. године

Предсједник Народне скупштине Републике Српске г. Недељко Чубриловић (у даљем тексту: предсједник), је отворио наставак засједања и констатовао да су одсуство са сједнице најавили народни посланици: г. Здравко Крсмановић, гђа Зорка Андрић, г. Зоран Пологош, г. Славиша Марковић, гђа Зденка Гојковић, гђа Ивана Ловрић, г. Драгомир Васић, гђа Соња Караџић-Јовичевић, г. Адам Шукало и г. Горан Ђорђић.

По основу члана 120. Пословника, одређен је дан за гласање, четвртак 29. октобар 2015. године око 14,00 часова.

**Ад – 5: Приједлог закона о порезу на добит**

У име предлагача уводно излагање поднио је г. Зоран Тегелтија, министар финансија.

Надлежни скупштински одбори су разматрали Приједлог закона и заузели став да се исти разматра на Седмој редовној сједници.

У посланичкој расправи учествовали су: г. Перица Бундало, г. Драган Чавић, г. Бојан Видић, гђа Жељка Стојичић, г. Миладин Станић, г. Стево Јоксимовић и г. Бранислав Бореновић.

Закључена је расправа.

Завршну ријеч по овој тачки дневног реда дао је г. Зоран Тегелтија, министар финансија.

**Ад – 6: Приједлог закона о одгођеном плаћању пореског дуга**

У име предлагача уводно излагање поднио је г. Зоран Тегелтија, министар финансија.

Надлежни скупштински одбори су разматрали Приједлог закона и заузели став да се исти разматра на Седмој редовној сједници.

У посланичкој расправи учествовали су: гђа Јасна Лукић, гђа Жељка Стојичић, г. Драган Чавић, г. Миладин Станић, г. Миланко Михајилица и г. Илија Стеванчевић.

Закључена је расправа.

Завршну ријеч по овој тачки дневног реда дао је г. Зоран Тегелтија, министар финансија.

**Ад – 7: Приједлог закона о рачуноводству и ревизији Републике Српске**

У име предлагача уводно излагање поднио је г. Зоран Тегелтија, министар финансија.

Надлежни скупштински одбори су разматрали Приједлог закона и заузели став да се исти разматра на Седмој редовној сједници.

У посланичкој расправи учествовали су: гђа Сњежана Келечевић, г. Игор Остојић и г. Драган Чавић.

Закључена је расправа.

Завршну ријеч по овој тачки дневног реда дао је г. Зоран Тегелтија, министар финансија.

**Ад – 8: Приједлог закона о фискалној одговорности у Републици Српској**

У име предлагача уводно излагање поднио је г. Зоран Тегелтија, министар финансија.

Надлежни скупштински одбори су разматрали Приједлог закона и заузели став да се исти разматра на Седмој редовној сједници.

У посланичкој расправи учествовали су: г. Драган Чавић, г. Маринко Божовић и г. Мирослав Брчкало.

Закључена је расправа.

Завршну ријеч по овој тачки дневног реда дао је г. Зоран Тегелтија, министар финансија.

**Ад – 9: Приједлог закона о измјенама и допунама Закона о јединственом**

**регистру финансијских извјештаја Републике Српске**

У име предлагача уводно излагање поднио је г. Зоран Тегелтија, министар финансија.

Надлежни скупштински одбори су разматрали Приједлог закона и заузели став да се исти разматра на Седмој редовној сједници.

У посланичкој расправи учествовали су: гђа Сњежана Келечевић, г. Игор Остојић и г. Драган Чавић.

Закључена је расправа.

Завршну ријеч по овој тачки дневног реда дао је г. Зоран Тегелтија, министар финансија.

**Ад – 10: Приједлог закона о измјенама Закона о управној инспекцији**

У име предлагача уводно излагање поднијела је гђа Лејла Решић, министар управе и локалне самоуправе.

Законодавни одбор је разматрао Приједлог закона и заузео је став да се исти разматра на Седмој редовној сједници.

Пошто није било пријављених за посланичку расправу по овој тачки дневног реда, закључена је расправа.

**Ад – 11: Нацрт закона о стечају**

У име предлагача уводно излагање поднио је г. Антон Касиповић, министар правде.

Надлежни скупштински одбори су разматрали Нацрт закона и заузели став да се исти разматра на Седмој редовној сједници.

У посланичкој расправи учествовали су: г. Бојан Видић, г. Драган Галић и г. Новак Мотика.

Закључена је расправа.

Завршну ријеч по овој тачки дневног реда дао је г. Антон Касиповић, министар правде.

**Ад – 12: Нацрт закона о сузбијању корупције, организованог и најтежих**

**облика привредног криминала**

У име предлагача уводно излагање поднио је г. Антон Касиповић, министар правде.

Надлежни скупштински одбори су разматрали Нацрт закона и заузели став да се исти разматра на Седмој редовној сједници.

У посланичкој расправи учествовали су: г. Игор Остојић, г. Давор Шешић, г. Недељко Гламочак, гђа Споменка Стевановић, г. Драган Чавић, г. Перица Бундало, г. Илија Стеванчевић, г. Наде Планинчевић, г. Миланко Михајилица, г. Светозар Јовановић, г. Милан Ковач, г. Адам Шукало, г. Михнет Окић и г. Бранислав Бореновић.

Закључена је расправа.

Завршну ријеч по овој тачки дневног реда дао је г. Антон Касиповић, министар правде.

**Ад – 13: Нацрт закона о оружју и муницији**

У име предлагача уводно излагање поднио је г-дин Обрадовић, представник Министарства унутрашњих послова.

Надлежни скупштински одбори су разматрали Нацрт закона и заузели су став да се исти разматра на Седмој редовној сједници.

У посланичкој расправи учествовали су: г. Драган Галић, г. Крсто Јандрић, г. Душко Ивић, г. Бојан Видовић, гђа Добрила Дринић Малић, г. Перица Бундало, г. Чедо Вуковић, г. Горан Јеринић, г. Миланко Михајилица, г. Славко Глигорић, г. Недељко Гламочак, г. Игор Остојић и г. Наде Планинчевић.

Закључена је расправа.

Завршну ријеч по овој тачки дневног реда дао је г. Обрадовић, представник Министарства унутрашњих послова.

**Ад – 14: Нацрт закона о Граду Зворник**

У име предлагача уводно излагање поднијела је гђа Лејла Решић, министар управе и локалне самоуправе.

Надлежни скупштински одбори су разматрали Нацрт закона и заузели став да се исти разматра на Седмој редовној сједници.

У посланичкој расправи учествовали су: г. Милан Шврака, гђа Слађана Николић, гђа Душица Савић, г. Обрен Марковић, г. Драгољуб Давидовић, г. Недим Чивић и гђа Споменка Стевановић.

Закључена је расправа.

Завршну ријеч по овој тачки дневног реда дала је гђа Лејла Решић, министар управе и локалне самоуправе.

**Ад – 15: Нацрт закона о измјени и допунама Закона о територијалној**

**организацији Републике Српске**

У име предлагача уводно излагање поднијела је гђа Лејла Решић, министар управе и локалне самоуправе.

Надлежни скупштински одбори су разматрали Нацрт закона и заузели став да се исти разматра на Седмој редовној сједници.

Пошто није било пријављених за посланичку расправу, закључена је расправа по овој тачки дневног реда.

**Ад – 16: Нацрт закона о измјенама и допунама Закона о трговини**

У име предлагача уводно излагање поднио је г. Предраг Глухаковић, министар трговине и туризма.

Надлежни скупштински одбори су разматрали Нацрт закона и заузели став да се исти разматра на Седмој редовној сједници.

У посланичкој расправи учествовали су: г. Војин Митровић и г. Срђан Амиџић.

Закључена је расправа.

Завршну ријеч по овој тачки дневног реда дао је г. Предраг Глухаковић, министар трговине и туризма.

**Ад – 17: Приједлог стратегије унапређења социјалне заштите дјеце без**

**родитељског старања 2015 – 2020. године**

У име предлагача уводно излагање поднијела је гђа Бранка Сладојевић, представник Министарства здравља и социјалне заштите.

Надлежни скупштински одбори су разматрали Приједлог Стратегије и заузели став да се исти разматра на Седмој редовној сједници.

У посланичкој расправи учествовали су: гђа Милица Ловрић, гђа Гордана Тешановић и гђа Добрила Дринић Малић.

Закључена је расправа.

Завршну ријеч по овој тачки дневног реда дала је гђа Бранка Сладојевић, представник Министарства здравља и социјалне заштите.

**Ад – 18: Извјештај Административне комисије о реализацији Закључка**

**Народне скупштине Републике Српске, број:02/1-021-130/15 од**

**5. фебруара 2015. године**

Уводно излагање поднијела је гђа Споменка Стевановић, предсједник Административне комисије.

У посланичкој расправи учествовали су: г. Радован Вишковић, гђа Споменка Стевановић и г. Лука Петровић.

Закључена је расправа.

Завршну ријеч по овој тачки дневног реда дала је гђа Споменка Стевановић, предсједник Административне комисије.

**Ад – 19: Консолидовани извјештај о извршењу Буџета Републике Српске**

**за период 1.1. – 30.6.2015. године**

У име предлагача уводно излагање поднио је г. Зоран Тегелтија, министар финансија.

Надлежни скупштински одбори су разматрали Консолидовани извјештај и заузели став да се исти разматра на Седмој редовној сједници.

У посланичкој расправи учествовали су: г. Илија Стеванчевић и гђа Жељка Стојичић.

Закључена је расправа.

Завршну ријеч по овој тачки дневног реда дао је г. Зоран Тегелтија, министар финансија.

**Ад – 20: Извјештај Специјалног тужилаштва о раду за период од 1.1.2013.**

**до 23.9.2015. године**

У име предлагача уводно излагање поднијела је гђа Живана Бајић, замјеник специјалног тужиоца.

Надлежни скупштински одбори су разматрали Извјештај и заузели став да се исти разматра на Седмој редовној сједници.

У посланичкој расправи учествовао је г. Недим Чивић.

Завршну ријеч по овој тачки дневног реда дала је гђа Живана Бајић, замјеник специјалног тужиоца.

**Ад – 21: Извјештај о анализи и плану активности по питању тражења**

**несталих, истраживању и процесуирању ратних злочина**

У име предлагача уводно излагање поднио је г. Милорад Којић, директор Центра за истраживање ратних злочина.

Надлежни скупштински одбори су разматрали Извјештај и заузели су став да се исти разматра на Седмој редовној сједници.

По одобрењу Колегијума Народне скупштине, Скупштини се обратио представник Републичке организације породица заробљених и погинулих бораца и несталих цивила Републике Српске.

У посланичкој расправи учествовали су: г. Драго Тадић, г. Недим Чивић, г. Крсто Јандрић, г. Миланко Михајилица и г. Сенад Братић.

Закључена је расправа.

Завршну ријеч по овој тачки дневног реда дао је г. Милорад Којић, директор центра за истраживање ратних злочина.

**Ад – 22: Извјештај о сарадњи институција Републике Српске са**

**Међународним кривичним судом за ратне злочине почињене на**

**подручју бивше Југославије са сједиштем у Хагу за период 1.1. –**

**31.12.2014. године**

У име предлагача уводно излагање поднио је г. Милорад Којић, директор Центра за истраживање ратних злочина.

Надлежни скупштински одбори су разматрали Извјештај и заузели су став да се исти разматра на Седмој редовној сједници.

У посланичкој расправи учествовали су: г. Драго Тадић, г. Ненад Стевандић, г. Драган Чавић, г. Недељко Гламочак, г. Наде Планинчевић и г. Михнет Окић.

Закључена је расправа.

Завршну ријеч по овој тачки дневног реда дао је г. Милорад Којић, директор Центра за истраживање ратних злочина.

# Ад – 23: Избор и именовања

По овој тачки дневног реда није било материјала за разматрање.

**Дан за гласање*, четвртак 29. октобар 2015. године***

Предсједник је отворио дан за гласањеи констатовао да су одсуство са сједнице најавили народни посланици: г. Здравко Крсмановић, г. Адам Шукало, г. Горан Ђорђић, г. Желимир Нешковић, гђа Соња Караџић-Јовичевић, г. Драгомир Васић, г. Миладин Станић, г. Душан Берић, г. Синиша Илић и г. Милан Шврака.

Предсједник Клуба посланика СДС г. Вукота Говедарица је саопштио да се посланици Клуба посланика СДС, као и опозиционих клубова неће изјашњавати о оним тачкама у којима нису учествовали у расправи.

**Ад – 5: Приједлог закона о порезу на добит**

Клуб посланика СДС-СРС РС предложио је три амандмана.

***Амандман 1.***

У Приједлогу закона о порезу на добит, у члану 16. иза ријечи ''културне'' додаје се запета и ријеч ''образовне''. Остали дио текста остаје непромјењен.

***Амандман 2.***

У члану 27. став 1. мјења се и гласи:

''(1) Порески обвезник који непосредно обавља производну дјелатност и који у једној календарској години додатно запосли најмање 30 нових радника на неодређено вријеме, као и новоосновани порески обвезник који непосредно обавља производну дјелатност са најмање 30 радника на неодређено вријеме, има право на умањење пореске основице за износ плаћеног пореза на доходак и доприноса за те раднике.

***Амандман 3.***

У члану 36. став (2) мијења се и гласи:

''(2) Изузетно од става (1) овог члана привредни субјекти у којима се непосредно обавља производна дјелатност плаћају порез на добит по стопи од 8% на пореску основицу за ту пореску годину''.

Досадашњи став (2) постаје став (3).

Влада Републике Српске није прихватила предложене амандмане.

Предлагач амандмана затражио да се Скупштина изјасни о истим.

*Амандман 1.*

*(24 народна посланика су гласала ''за'', 26 је гласало ''против'', 22 су била*

*''уздржана'')*

Амандман 1. није усвојен.

*Амандман 2.*

*(24 народна посланика су гласала ''за'', 22 је гласало ''против'', 26 је било*

*''уздржано'')*

Амандман 2. није усвојен.

*Амандман 3.*

*(24 народна посланика су гласала ''за'', 26 је гласало ''против'', 22 су била*

*''уздржана'')*

Амандман 3. није усвојен.

Клуб посланика НДП предложио је сет амандмана.

***Амандман 1.***

Иза члана 4. додаје се нови члан 4.а., који гласи:

''(1) Порез на добит не плаћају привремено, у трајању до двије године непрекидно, порески обвезници који обављају регистровану производну дјелатност ако је:

1. Порески обвезник отпочео нову производну дјелатност и први пут регистровао ту производну дјелатност коју раније није никада обављао;
2. Запослио најмање 5 новозапослених радника који се налазе на евиденцији Завода за запошљавање Републике Српске;
3. Новозапосленим радником из става 2) овог члана сматра се радник са којим је закључен уговор о раду на неодређено вријеме, у складу с прописима који уређују радни однос;
4. Новозапосленим радником из става 2) овог члана не сматрају се лица која су била запослена у зависном или матичном предузећу пореског обвезника и његовог члана породице;
5. Уколико порески обвезник не задржи број радника на основу којих је остварио право на привремено ослобађање од плаћања пореза на добит, не рачунајући годину у којој су запослени, губи право из става 1. овог члана и дужан је да обрачуна и плати порез који би био плаћен да није користио право на привремено ослобађање од плаћања пореза на добит уз припадајућу камату у складу са законом.

(2) Пореско ослобађање из става 1. овог члана почиње у календарској години за коју порески обвезник оствари први пословни приход из регистроване дјелатности за коју је остварио право на пореско ослобађање и траје до истека до двије пуне календарске године тако да истиче са задњим даном слиједеће календарске године по истеку године у којој је први пут остварен приход за опорезивање.

(3) По истеку периода пореског ослобађања из става 2. овог члана порески обвезник ће плаћати порез на добит у складу са осталим одредбама овог закона.

(4) Исти порески обвезник и исто правно лице не може користити ослобађање из става 1. овог члана за ново правно лице чије је он/оно оснивач, власник или сувласник а које је регистровано за исту производну дјелатност за коју је остварено пуно право на пореско ослобађање из става 1. овог члана уколико се производна дјелатност новог правног лица налази у истој општини-граду.

***Амандман 2****.*

У члану 31. став 5. између ријечи ''из'' и ''става'' додају се ријечи ''из члана 4.а. став 1. тачка 4. и''.

***Амандман 3.***

У члану 34. став 3. ријеч ''изнад'' мијења се и гласи ''изван''.

Влада Републике Српске није прихватила предложене амандмане.

Предлагач затражио да се Скупштина изјасни о истим.

*Амандман 1.*

*(24 народна посланика су гласала ''за'', 23 је гласало ''против'', 25 је било*

*''уздржано'')*

Амандман 1. није усвојен.

*Амандман 2.*

*(24 народна посланика су гласала ''за'', 23 су гласала ''против'', 25 је било*

*''уздржано'')*

Амандман 2. није усвојен.

*Амандман 3.*

*(24 народна посланика су гласала ''за'', 22 су гласала ''против'', 26 је било*

*''уздржано'')*

Амандман 3. није усвојен.

Клубови посланика СНСД, ДНС-СРС и СП предложили су сљедеће амандмане:

***Амандман 1****.*

У Приједлогу Закона о порезу на добит, у члану 7. у тачки 5) ријеч: „и“ на крају текста се брише и додаје запета..

У тачки 6) послије ријечи: „амортизацији“, додаје се ријеч: „и“.

Послије тачке 6. додаје се нова тачка 7) која гласи:

„7) приходи по основу усклађивања вриједности залиха“.

***Амандман 2.***

У Приједлогу Закона о порезу на добит у члану 9. у тачки 11) ријеч: „и“ на крају текста се брише и додаје запета.

У тачки 12) послије ријечи: „основу“ на крају текста, додаје се ријеч: „и“.

Послије тачке 12) додаје се нова тачка 13) која гласи:

„13) расходи по основу усклађивања вриједности залиха“.

***Амандман 3****.*

У Приједлогу Закона о порезу на добит у члану 22. у ставу (1) послије ријечи: „Српске“ на крају текста додају се ријечи: „за категорије кредита Б, Ц, Д и Е“.

***Амандман 4****.*

У Приједлогу Закона о порезу на добит у члану 44. испред ријечи „Порез“ на почетку текста додаје се број: „(1)“.

Послије става (1) додаје се нови став (2) који гласи:

(2) Изузетно од става (1) овог члана, порез по одбитку обрачунава се и плаћа при исплати прихода од дивиденде и удјела у добити страног правног лица примјеном стопе од 5% на износ тог прихода, уколико уговором о избјегавању двоструког опорезивања није другачије уређено.

Влада Републике Српске је прихватила предложене амандмане.

Клуб посланика ПДП предложио је амандман.

***Амандман 1.***

У Приједлогу закона о порезу на добит послије члана 62. додаје се нови члан 62а. који гласи.

''Члан 62а.

Порески обвезници који, до ступања на снагу овог закона, имају порески кредит/одложена пореска средства која нису искориштена, а која се односе на одређени временски период, код утврђивања и плаћања пореза на добит по одредбама овог закона, имају право користити порески кредит/одложена пореска средства до истека времена одређеног за њихово коришћење''.

Влада Републике Српске није прихватила предложени амандман.

Предлагач затражио да се Скупштина изјасни о истом.

*Амандман 1.*

*(23 народна посланика су гласала ''за'', 25 је гласало ''против'', 23 су била*

*''уздржана'')*

Амандман 1. није усвојен.

Приступило се изјашњавању о Приједлогу закона.

*(45 народних посланика је гласало ''за'', 23 су гласала ''против'', 4 су била*

*''уздржана'')*

Усвојен је Закон о порезу на добит.

На крају се Скупштина изјаснила о приједлогу закључка Клуба посланика СДС-СРС РС, Клуба посланика ПДП и Клуба посланика НДП:

1. Народна скупштина Републике Српске тражи од Владе Републике Српске да преко представника државног капитала у АД ''РЖР Љубија'' и лица изабраних или именованих у управљачке структуре ДОО ''Арцелор Митал'' Приједор као представника АД ''РЖР Љубија'', утврди право стање обрачунатог и плаћеног пореза на добит и лажног приказивања добити у билансима ДОО ''Арцелор Митал'' Приједор од оснивања овог привредног друштва закључно са 30.06.2015. године.
2. Народна скупштина Републике Српске обавезује Владу Републике Српске да у року од 30 дана о налазима из става 1. овог закључка извјести Народну скупштину Републике Српске.

*(24 народна посланика су гласала ''за'', 9 је гласало ''против'', 39 је било*

*''уздржано'')*

Закључак није усвојен.

**Ад – 6: Приједлог закона о одгођеном плаћању пореског дуга**

Клуб посланика СДС-СРС РС предложио је сљедећи амандман.

***Амандман 1.***

У Приједлогу закона о одгођеном плаћању пореског дуга, у члану 6. у ставу 1. у тачки 1) иза ријечи ''једнократно'' додају се ријечи: ''или у једнаким мјесечним ануитетима'', остали дио текста остаје непромјењен.

У тачки 2) истог става брише се тачка и додају се ријечи ''за привредне субјекте у којима се непосредно обавља производна дјелатност''.

Влада Републике Српске није прихватила предложени амандман.

Предлагач затражио да се Скупштина изјасни о истом.

*Амандман 1.*

*(24 народна посланика су гласала ''за'', 7 је гласало ''против'', 41 је био*

*''уздржан'')*

Амандман 1. није усвојен.

Приступило се изјашњавању о Приједлогу закона.

*(45 народних посланика је гласало ''за'', 23 су гласала ''против'', 4 су била*

*''уздржана'')*

Усвојен је Закон о одгођеном плаћању пореског дуга.

**Ад – 7: Приједлог закона о рачуноводству и ревизији Републике Српске**

Клубови посланика СНСД, ДНС-СРС и СП предложили су сљедеће амандмане:

***Амандман 1.***

У Приједлогу закона о рачуноводству и ревизији Републике Српске, у члану 2. став (1) тачка 6), умјесто ријечи ''уз сагласност Министарства'', стављају се ријечи: ''у сарадњи са Министарством'', а остали дио текста остаје исти.

***Амандман 2.***

У Приједлогу закона о рачуноводству и ревизији Републике Српске, у члану 53. у ставу (2) тачка 8) се брише.

Досадашње т. 9), 10) и 11) постају т. 8), 9) и 10).

***Амандман 3.***

У Приједлогу закона о рачуноводству и ревизији Републике Српске, у члану 55. став (3) се брише.

Досадашњи ст. (4), (5) и (6) постају ст. (3), (4) и (5).

***Амандман 4.***

У Приједлогу закона о рачуноводству и ревизији Републике Српске, у члану 56. став (1) мијења се и гласи:

''(1) Професионално удружење дефинисано овим Законом, у складу са међународним образовним стандардима, спроводи јединствен програм за стицање квалификација и звања у рачуноводственој и ревизорској професији, као и других сродних звања у Републици''.

***Амандман 5.***

У Приједлогу закона о рачуноводству и ревизији Републике Српске, у члану 58. иза става (1) додаје се нови став (2) који гласи:

''(2) Поред звања у рачуноводственој и ревизорској професији, овим Законом утврђују се и друга сродна звања у сродним професијама у Републици и то:

1. овлашћени интерни ревизор,
2. овлашћени процјењивач,
3. овлашћени форензички рачуновођа и
4. сертификовани инвестициони пројектант.''

Досадашњи ст. (2), (3) и (4) постају ст. (3), (4) и (5).

У истом члану, у ставу (4) који постаје став (5) иза ријечи ''добити'' додају се ријечи: ''од Министарства, односно професионалног удружења у Републици'', а остали дио текста се брише.

Влада Републике Српске је прихватила амандмане 1-4, а амандман 5. је прихватила осим у дијелу прописивања новог звања под тачком 4. – сертификовани инвестициони пројектант.

Клуб посланика НДП је предложио амандмане:

***Амандман 1.***

У члану 26. став (1) ријечи: '' 19 и 20'' замјењују се ријечју: ''25''.

У члану 26. став (3) ријечи: ''19 и 20'' замјењују се ријечју: ''25''.

***Амандман 2****.*

У члану 28. у ставу 2. иза ријечи ''великих'' а испред ријечи ''правних'' додају се (умећу) ријечи: ''и средњих''.

***Амандман 3.***

У члану 39. у ставу (3) додаје се нова алинеја која гласи:

''Уговор се може закључити само за једну годину за коју се припремају финансијски извјештаји који су предмет ревизије''.

У члану 39. иза става (6) додаје се нови став (7) који гласи:

''Министарство ће у року од 60 дана од дана ступања на снагу овог Закона израдити Правилник којим ће утврдити максималан износ накнада из става (5) овог члана''.

***Амандман 4.***

У члану 40. став (1) ријеч ''седам'' замјењује се ријечју ''четири'' и у ставу (2) ријечи ''три године'' мијењају се ријечима ''једну годину''.

Влада Републике Српске није прихватила предложене амандмане.

Предлагач амандмана је захтјевао да се Скупштина изјасни о неусвојеним амандманима.

*Амандман 1.*

*(24 народна посланика су гласала ''за'', 14 је гласало ''против'', 34 је било*

*''уздржано'')*

Амандман 1. није усвојен.

*Амандман 2.*

*(23 народна посланика су гласала ''за'', 11 је гласало ''против'', 38 је било*

*''уздржано'')*

Амандман 2. није усвојен.

*Амандман 3.*

*(24 народна посланика су гласала ''за'', 8 је гласало ''против'', 40 је било*

*''уздржано'')*

Амандман 3. није усвојен.

*Амандман 4.*

*(23 народна посланика су гласала ''за'', 7 је гласало ''против'', 42 су била*

*''уздржана'')*

Амандман 4. није усвојен.

Клуб посланика ПДП предложио је сљедеће амандмане:

***Амандман 1.***

У Приједлогу закона о рачуноводству и ревизији Републике Српске у члану 3. став (3) мијења се и гласи:

''Организациони дијелови правних лица са сједиштем изван Републике, а у БиХ, дужни су да воде само евиденције о оствареним приходима и расходима у тим организационим јединицама у сврху утврђивања обавеза по основу пореза на доби''.

***Амандман 2.***

У члану 7. став (3) тачка 4) брише се.

***Амандман 3****.*

У члану 16. став (3) мијења се и гласи:

''Аналитички контни план, правно лице, односно предузетник, разрађује у складу са прописаним контним оквиром."

***Амандман 4.***

У члану 18. у ставу (2) дио текста :

"као и стања осталих билансних позиција које су неопходне за обављање поступка ревизије", се брише.

***Амандман 5.***

У члану 22. у ставу (3) ријечи:

''приступ централној бази податак'' замјењују се ријечима:''све извјештаје и евиденциј''.

***Амандман 6.***

Члан 48. брише се.

Влада Републике Српске није прихватила предложене амандмане.

Предлагач амандмана је захтјевао да се Скупштина изјасни о неусвојеним амандманима.

*Амандман 1.*

*(23 народна посланика су гласала ''за'', 12 је гласало ''против'', 37 је било*

*''уздржано'')*

Амандман 1. није усвојен.

*Амандман 2.*

*(23 народна посланика су гласала ''за'', 9 је гласало ''против'', 39 је било*

*''уздржано'')*

Амандман 2. није усвојен.

*Амандман 3.*

*(23 народна посланика су гласала ''за'', 6 је гласало ''против'', 43 су била*

*''уздржана'')*

Амандман 3. није усвојен.

*Амандман 4.*

*(24 народна посланика су гласала ''за'', 7 је гласало ''против'', 41 је био*

*''уздржан'')*

Амандман 4. није усвојен.

*Амандман 5.*

*(24 народна посланика су гласала ''за'', 10 је гласало ''против'', 38 је било*

*''уздржано'')*

Амандман 5. није усвојен.

*Амандман 6.*

*(23 народна посланика су гласала ''за'', 10 је гласало ''против'', 39 је било*

*''уздржано'')*

Амандман 6. није усвојен.

Приступило се изјашњавању о Приједлогу закона.

*(45 народних посланика је гласало ''за'', 23 су гласала ''против'', 4 су била*

*''уздржана'')*

Усвојен је Закон о рачуноводству и ревизији Републике Српске.

**Ад – 8: Приједлог закона о фискалној одговорности у Републици Српској**

Клубови посланика СНСД, ДНС-СРС и СП предложили су сљедећи амандман:

***Амандман 1.***

У Приједлогу закона о фискалној одговорности у Републици Српској у члану 19. брише се став (3).

Влада Републике Српске је прихватила предложени амандман.

Приступило се изјашњавању о Приједлогу закона.

*(45 народних посланика је гласало ''за'', 23 су гласала ''против'', 4 су била*

*''уздржана'')*

Усвојен је Закон о фискалној одговорности у Републици Српској.

Затим се Скупштина изјаснила о приједлогу закључка Клуба посланика СДС-СРС РС:

1. Народна скупштина Републике Српске тражи од Владе Републике Српске да у року од 60 дана упути у скупштинску процедуру измјене и допуне Кривичног закона Републике Српске на начин да се као кривично дјело утврди стварање обавеза, по било ком основу, изнад висине расположивих средстава утврђених буџетом, издавање гаранција и доношења одлука о кредитном задуживању без претходне одлуке Народне скупштине Републике Српске и поступка утврђеног законом, као и да утврди одговарајућу законску казну за наведена кривична дјела.

*(24 народна посланика су гласала ''за'', 11 је гласало ''против'', 37 је било*

*''уздржано'')*

Закључак Клуба посланика СДС-СРС РС није усвојен.

**Ад – 9: Приједлог закона о измјенама и допунама Закона о јединственом**

**регистру финансијских извјештаја Републике Српске**

Клубови посланика НДП предложио је сљедећи амандман:

***Амандман 1.***

У Приједлогу закона о измјенама и допунама Закона о јединственом регистру финансијских извјештаја Републике Српске у члану 2. иза ријечи ''извјештаја'' прије зареза додају се ријечи: ''и извјештаја о извршеној ревизији финансијских извјештаја''.

Влада Републике Српске није прихватила предложени амандман.

Предлагач амандмана није захтјевао да се Скупштина изјасни о истом.

Приступило се изјашњавању о Приједлогу закона.

*(45 народних посланика је гласало ''за'', 22 су гласала ''против'', 4 су била*

*''уздржана'')*

Усвојен је Закон о измјенама и допунама Закона о јединственом регистру

финансијских извјештаја Републике Српске.

# Ад – 10: Приједлог закона о измјенама Закона о управној инспекцији

Приступило се изјашњавању о Приједлогу закона.

*(45 народних посланика је гласало ''за'', 18 је гласало ''против'', 8 је било*

*''уздржано'')*

Усвојен је Закон о измјенама Закона о управној инспекцији.

# Ад – 11: Нацрт закона о стечају

Приступило се изјашњавању о Нацрту закона.

*(45 народних посланика је гласало ''за'', 18 је гласало ''против'', 8 је било*

*''уздржано'')*

Усвојен је Закон о стечају.

Затим се Скупштина изјаснила о Приједлогу закључка.

З А К Љ У Ч А К

у вези Нацрта закона о стечају

1. Народна скупштина Републике Српске одлучила је да се Нацрт закона о стечају, упути на јавну расправу, јер се наведеним Нацртом закона уређују питања која су од посебног значаја за грађане и о којима је неопходно да се најшире консултују заинтересовани органи и организације, научне и стручне институције;
2. Нацрт закона објављен је на интернет страници Народне скупштине Републике Српске [www.narodnaskupstinars.net](http://www.narodnaskupstinars.net/);
3. Јавна расправа ће се спровести у року од 30 дана;
4. За организовање и спровођење јавне расправе задужује се Министарство правде, које се истовремено обавезује да достави Народној скупштини, уз приједлог закона, извјештај о резултатима јавне расправе са мишљењима и приједлозима изнесеним у истој;
5. Овај закључак ступа на снагу даном доношења, а објавиће се у "Службеном гласнику Републике Српске", једним дневним новинама и на web-страници Народне скупштине Републике Српске.

*(71 народни посланик је гласао ''за'', нико није гласао ''против'', нико није био*

*''уздржан'')*

Усвојен је закључак којим је Народна скупштина Републике Српске одлучила

да се Нацрт закона о стечају упути на јавну расправу.

**Ад – 12: Нацрт закона о сузбијању корупције, организованог и најтежих**

**облика привредног криминала**

Приступило се изјашњавању о Нацрту закона.

*(45 народних посланика је гласало ''за'', 26 је гласало ''против'', нико није био*

*''уздржан'')*

Усвојен је Нацрт закона о сузбијању корупције, организованог и најтежих

облика привредног криминала.

Затим се Скупштина изјаснила о Приједлогу закључка.

З А К Љ У Ч А К

у вези Нацрта закона о сузбијању корупције, организованог и најтежих облика привредног криминала

1. Народна скупштина Републике Српске одлучила је да се Нацрт закона о сузбијању корупције, организованог и најтежих облика привредног криминала, упути на јавну расправу, јер се наведеним Нацртом закона уређују питања која су од посебног значаја за грађане и о којима је неопходно да се најшире консултују заинтересовани органи и организације, научне и стручне институције;
2. Нацрт закона објављен је на интернет страници Народне скупштине Републике Српске [www.narodnaskupstinars.net](http://www.narodnaskupstinars.net/);
3. Јавна расправа ће се спровести у року од 30 дана;
4. За организовање и спровођење јавне расправе задужује се Министарство правде, које се истовремено обавезује да достави Народној скупштини, уз приједлог закона, извјештај о резултатима јавне расправе са мишљењима и приједлозима изнесеним у истој;
5. Овај закључак ступа на снагу даном доношења, а објавиће се у "Службеном гласнику Републике Српске", једним дневним новинама и на web-страници Народне скупштине Републике Српске.

*(67 народних посланика је гласало ''за'', нико није гласао ''против'', 4 су била*

*''уздржана'')*

Усвојен је закључак којим је Народна скупштина Републике Српске одлучила

да се Нацрт закона о сузбијању корупције, организованог и најтежих облика

привредног криминала, упути на јавну расправу.

**Ад – 13: Нацрт закона о оружју и муницији**

Приступило се изјашњавању о Нацрту закона.

*(68 народних посланика је гласало ''за'', нико није гласао ''против'', 2 су била*

*''уздржана'')*

Усвојен је Нацрт закона о оружју и муницији.

Затим се Скупштина изјаснила о приједлогу закључка:

З А К Љ У Ч А К

у вези Нацрта закона о oружју и муницији

1. Народна скупштина Републике Српске одлучила је да се Нацрт закона о оружју и муницији, упути на јавну расправу, јер се наведеним Нацртом закона уређују питања која су од посебног значаја за грађане и о којима је неопходно да се најшире консултују заинтересовани органи и организације, научне и стручне институције;
2. Нацрт закона објављен је на интернет страници Народне скупштине Републике Српске [www.narodnaskupstinars.net](http://www.narodnaskupstinars.net/);
3. Јавна расправа ће се спровести у року од 30 дана;
4. За организовање и спровођење јавне расправе задужује се Министарство унутрашњих послова, које се истовремено обавезује да достави Народној скупштини, уз приједлог закона, извјештај о резултатима јавне расправе са мишљењима и приједлозима изнесеним у истој;
5. Овај закључак ступа на снагу даном доношења, а објавиће се у "Службеном гласнику Републике Српске", једним дневним новинама и на web-страници Народне скупштине Републике Српске.

*(71 народни посланик је гласао ''за'', нико није гласао ''против'', нико није био*

*''уздржан'')*

Усвојен је закључак којим је Народна скупштина Републике Српске одлучила

да се Нацрт закона о оружју и муницији, упути на јавну расправу.

# Ад – 14: Нацрт закона о Граду Зворник

Приступило се изјашњавању о Нацрту закона.

*(71 народни посланик је гласао ''за'', нико није гласао ''против'', нико није био*

*''уздржан'')*

Усвојен је Нацрт закона о Граду Зворник.

**Ад – 15: Нацрт закона о измјени и допунама Закона о територијалној**

**организацији Републике Српске**

Приступило се изјашњавању о Нацрту закона.

*(49 народних посланика је гласало ''за'', нико није гласао ''против'', нико није био*

*''уздржан'')*

Усвојен је Нацрт закона о измјени и допунама Закона о територијалној

организацији Републике Српске.

# Ад – 16: Нацрт закона о измјенама и допунама Закона о трговини

Приступило се изјашњавању о Нацрту закона.

*(49 народних посланика је гласало ''за'', нико није гласао ''против'', нико није био*

*''уздржан'')*

Усвојен је Нацрт закона о измјенама и допунама Закона о трговини.

**Ад – 17: Приједлог стратегије унапређења социјалне заштите дјеце без**

**родитељског старања 2015 – 2020. године**

Приступило се изјашњавању о Приједлогу одлуке.

О Д Л У К А

у вези Приједлога стратегије унапређења социјалне заштите дјеце без родитељског старања 2015 -2020. године

I

Народна скупштина Републике Српске усваја Стратегију унапређења социјалне заштите дјеце без родитељског старања 2015 -2020. године.

II

Ова одлука ступа на снагу наредног дана од дана објављивања у "Службеном гласнику Републике Српске".

*(49 народних посланика је гласало ''за'', нико није гласао ''против'', нико није био*

*''уздржан'')*

Усвојена је Одлука којом Народна скупштина Републике Српске усваја

Стратегију унапређења социјалне заштите дјеце без родитељског старања

2015 -2020. године.

**Ад – 18: Извјештај Административне комисије о реализацији Закључка**

**Народне скупштине Републике Српске, број: 02/1-021-130/15 од**

**5. фебруара 2015. године**

Приступило се изјашњавању о закључку у вези Извјештаја Административне комисије о реализацији Закључка Народне скупштине Републике Српске, број: 02/1-021-130/15 од 5. фебруара 2015. године

З А К Љ У Ч А К

1. Народна скупштина Републике Српске усваја Извјештај Административне комисије о реализацији Закључка Народне скупштине Републике Српске, број: 02/1-021-130/15 од 5. фебруара 2015. године („Службени гласник Републике Српске“, број: 9/15).
2. Овај закључак ступа на снагу наредног дана од дана објављивања у "Службеном гласнику Републике Српске".

*(44 народна посланика су гласала ''за'', нико није гласао ''против'', 4 су била*

*''уздржана'')*

Усвојен је Закључак којим Народна скупштина Републике Српске усваја

Извјештај Административне комисије.

Затим се Скупштина изјаснила о приједлогу закључка Административне комисије.

З А К Љ У Ч Ц И

у вези Извјештаја Административне комисије

о реализацији Закључка Народне скупштине Републике Српске,

број: 02/1-021-130/15 од 5. фебруара 2015. године

1. Административна комисија Народне скупштине Републике Српске покреће иницијативу за измјену члана 58. став (1) алинеја 5. Пословника Народне скупштине Републике Српске („Службени гласник Републике Српске“, број: 31/11) и исти би гласио:

“доноси прописе о накнадама и другим примањима народних посланика као и народних посланика којима је истекао мандат.“

1. Задужује се Влада Републике Српске да у року од 90 дана Народној скупштини Републике Српске предложи законска рјешења која ће на транспарентан начин регулисати област накнада и других примања свих функционера које бира или именује Народна скупштина, осим оних који накнаде и друга примања остварују из Буџета Босне и Херцеговине.
2. Ови закључци ступају на снагу наредног дана од дана објављивања у "Службеном гласнику Републике Српске".

*(44 народна посланика су гласала ''за'', 4 су гласала ''против'', нико није био*

*''уздржан'')*

Усвојени су закључци Административне комисије.

**Ад – 19: Консолидовани извјештај о извршењу Буџета Републике Српске**

**за период 1.1. – 30.6.2015. године**

Приступило се изјашњавању о Приједлогу закључка:

З А К Љ У Ч А К

у вези Консолидованог извјештаја о извршењу Буџета

Републике Српске за период 1.1. – 30.6.2015. године

1. Народна скупштина Републике Српске усваја Консолидовани извјештај о извршењу Буџета Републике Српске за период 1.1. – 30.6.2015. године.
2. Овај закључак ступа на снагу наредног дана од дана објављивања у "Службеном гласнику Републике Српске".

*(46 народних посланика је гласало ''за'', 3 су гласала ''против'', нико није био*

*''уздржан'')*

Усвојен је Закључак којим Народна скупштина Републике Српске усваја

Консолидовани извјештај о извршењу Буџета Републике Српске за период 1.1.

–30.6.2015. године.

**Ад – 20: Извјештај Специјалног тужилаштва о раду за период од 1.1.2013.**

**до 23.9.2015. године**

Приступило се изјашњавању о Приједлогу закључка:

З А К Љ У Ч А К

у вези Извјештајa Специјалног тужилаштва о раду за период

од 1.1.2013. до 23.9.2015. године

1. Народна скупштина Републике Српске усваја Извјештај Специјалног тужилаштва о раду за период од 1.1.2013. до 23.9.2015. године.
2. Овај закључак ступа на снагу наредног дана од дана објављивања у "Службеном гласнику Републике Српске".

*(45 народних посланика је гласало ''за'', 4 су гласала ''против'', нико није био*

*''уздржан'')*

Усвојен је закључак којим Народна скупштина Републике Српске усваја

Извјештај Специјалног тужилаштва о раду за период од 1.1.2013. до 23.9.2015.

године.

**Ад – 21: Извјештај о анализи и плану активности по питању тражења**

**несталих, истраживању и процесуирању ратних злочина**

Приступило се изјашњавању о Приједлогу закључка:

З А К Љ У Ч А К

у вези Извјештајa о анализи и плану активности по питању тражења несталих, истраживању и процесуирању ратних злочина

1. Народна скупштина Републике Српске усваја Извјештај о анализи и плану активности по питању тражења несталих, истраживању и процесуирању ратних злочина.
2. Овај закључак ступа на снагу наредног дана од дана објављивања у "Службеном гласнику Републике Српске".

*(45 народних посланика је гласало ''за'', 4 су гласала ''против'', 21 је био*

*''уздржан'')*

Усвојен је закључак којим Народна скупштина Републике Српске усваја

Извјештај о анализи и плану активности по питању тражења несталих,

истраживању и процесуирању ратних злочина.

**Ад – 22: Извјештај о сарадњи институција Републике Српске са**

**Међународним кривичним судом за ратне злочине почињене на**

**подручју бивше Југославије са сједиштем у Хагу за период 1.1. –**

**31.12.2014. године**

Приступило се изјашњавању о Приједлогу закључка:

З А К Љ У Ч Ц И

у вези Извјештајa о сарадњи институција Републике Српске са Међународним кривичним судом за ратне злочине почињене на подручју бивше Југославије са сједиштем у Хагу за период 1.1. – 31.12.2014. године

1. Народна скупштина Републике Српске обавезује Владу Републике Српске да одмах обезбиједи средства за помоћ породицама лица из Републике Српске који се налазе у поступку суђења у Хашком трибуналу и да обезбиједи континуитет финансијске помоћи све до изрицања правоснажних пресуда.
2. Средства из тачке 1. била би намјењена за покриће трошкова путовања, боравка и осталих трошкова породица лица из тачке 1. приликом њихових посјета и то најмање једном у току 60 дана, односно до шест пута годишње.
3. Ови закључци ступају на снагу наредног дана од дана објављивања у "Службеном гласнику Републике Српске".

*(66 народних посланика је гласало ''за'', нико није гласао ''против'', 4 су била*

*''уздржана'')*

Усвојени су Закључци Клуба посланика НДП.

На крају се Скупштина изјаснила о закључцима Клуба посланика СДС-К:

З А К Љ У Ч Ц И

1. Народна скупштина Републике Српске обавезује Владу Републике Српске да, на основу властите одлуке или измјеном законских одредби, ријеши статус ратних команданата Војске Републике Српске који нису остварили право на пензију као осигураници из Републике Србије или активна војна лица, због чега су доведени у неравноправни и понижавајући материјални и статусни положај у односу на све друге официре и команданте како у Републици Српској, тако и у Федерацији БиХ или Републици Србији.
2. Овај закључак ступа на снагу наредног дана од дана објављивања у "Службеном гласнику Републике Српске".

*(65 народних посланика је гласало ''за'', 4 су гласала ''против'', нико није био*

*''уздржан'')*

Усвојени су закључци Клуба посланика СДС-К.

## Ад – 23: Избор и именовања

По овој тачки дневног реда није било приједлога за изјашњавање.

Овим је окончан рад по дневном реду Седме редовне сједнице Народне скупштине Републике Српске.

Саставни дио овог записника је тонски запис Седме редовне сједнице Народне скупштине Републике Српске.

ГЕНЕРАЛНИ СЕКРЕТАР ПРЕДСЈЕДНИК

НАРОДНЕ СКУПШТИНЕ НАРОДНЕ СКУПШТИНЕ

***Марко Аћић Недељко Чубриловић***